送內閣蔡公歸闕
作者：張方平
朝代：宋

paragraphs: 豐宮周舊宅，梁國漢東關。
尹正司留鑰，賢公出近班。
教條推愛利，滋蔓悉除刪。
狹野耕桑急，終年獄市閒。
燕申鈴閣靜，榮養彩衣斑。
治迹經綸外，陰功造化間。
士林歸北海，人望在東山。
一節遄趨召，西轅不可攀。
前旌霜樹曉，候騎古河灣。
和氣均生物，淳風復海寰。
具瞻知可副，盛德致無艱。
他日開鑪冶，餘功爲鑄顔。